Man verlam gelaat ná ramparty | Maroela Media
Brett Greenhill en Meg Alexander (Foto: People)
Só sê Meg Alexander (29) nadat haar verloofde, Brett Greenhill (39), verlede week ná 'n fratsongeluk van die nek af verlam gelaat is.
Greenhill en Alexander het op 2 Desember 'n gesamentlike ram- en henneparty in Naples in die Amerikaanse deelstaat Florida gehad toe die voorval plaasgevind het.
Greenhill was glo besig om sokker saam met sy vriende op die strand te speel, toe hy besluit om in die see te gaan duik.
Kelsey, 'n verpleegster en Alexander se vriendin, het hom in die water sien dryf. "Sy het gevra: 'Hoekom doen Brett dit? Hoekom dryf hy so?' Ek het gesê hy is sommer net laf. Daarna het vriende wat saam met hom in die water was begin skree.
"Ons het almal in die water ingestorm. Kelsey het sy kop vasgehou nadat hulle hom omgedraai en uit die water gelig het en hy het gesê hy kan nie sy lyf beweeg nie. My ma het daarna 911 gebel. Voor die ambulans daar aangekom het, het ons hom op die sand laat lê. Hy het gesê 'Meg, ek kan nie enigiets voel nie. Ek is so jammer en ek is so lief vir jou," het sy aan People vertel.
Hy is na die Lee Memorial-hospitaal in Fort Myers geneem. Dokters het aan Alexander gesê Greenhill moes na alle waarskynlikheid sy kop teen 'n sandbank gestamp het.
Hy het glo nou 'n 1% kans om weer te beweeg.
"Ons klou aan die 1% kans want as enigiemand dit kan doen, is dit Brett. Hy is die hardwerkendste mens wat ek ken."
Greenhill is tans in die waakeenheid en kan tydelik nie praat nie. "Ons moes 'n nuwe manier van kommunikeer kry. Ek gaan deur die alfabet en hy sê vir my by watter letter ek moet stop, waarna ek die woorde uitskryf. Die eerste ding wat hy vir my gesê het, is hy is lief vir my, en daarna het hy gevra dat ek geduldig moet wees."
Dokters het egter gesê hy sal binnekort sy vermoë om te praat herwin.
Die paartjie het hulle intussen tot die skarefinansierings-werbwerf GoFundMe gewend om geld vir mediese onkoste in te samel aangesien Greenhill se mediese fonds reeds uitgeput is.
"Ek weet dit gaan 'n opdraande stryd wees, maar ek gaan elke tree langs hom staan. Dit is ongelooflik om te sien hoeveel mense ons wil ondersteun."
Vir meer inligting, besoek die twee se GoFundMe-webwerf.
Media lok 'n mens lekker uit met die opskrifte.
Hierdie storie het niks met die ramparty te doen nie. Hy het ingeduik sonder om seker te wees dat dit veilig is. Dit kan op enige plek gebeur.
Jack ek stem saam.
ja die opskrif is nie gepas nie, asof MM wil se dis die ramparty se skuld
Hou moed, ek ken iemand wat self so iets oor gekom het en kan vandag weer loop. Hy moed net glo en bid en hy sal weer loop. Sterkte julle